Broj: 711-I-1480-M-283/22-02-19

Zagreb, 27. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Dragana Medana, člana Uprave-direktora trgovačkog društva Komunalno Mljet d.o.o. i Usluga Mljet d.o.o.**,za davanjem mišljenja Povjerenstva,na 173. sjednici održanoj dana 27. svibnja 2022.g., donosi sljedeće

**MIŠLJENJE**

**Sukladno odredbi članka 17. stavka 1. i 18. stavka 1. ZSSI-a obveznik Dragan Medan, koji obnaša dužnost člana Uprave - direktora trgovačkog društva Komunalno Mljet d.o.o., ne može istovremeno obnašati i dužnost člana Uprave - direktora trgovačkog društva Usluga Mljet d.o.o.**

Obrazloženje

Zahtjev za mišljenjem podnio je obveznik Dragan Medan, član Uprave trgovačkog društva Komunalno Mljet d.o.o. i Usluge Mljet d.o.o. U Povjerenstvu zahtjev je zaprimljen 23. svibnja 2022. pod poslovnim brojem 711-U-5453-M-283/22-01-4, povodom kojeg se vodi predmet broj M-283/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Dubrovniku, Povjerenstvo je utvrdilo da je pod brojem MBS: 060060099 upisano trgovačko društvo Komunalno Mljet d.o.o. čiji je osnivač Općina Mljet, a kao osoba ovlaštena za zastupanje upisan je Dragan Medan koji Odlukom društva od 15. veljače 2018.g., kao član uprave, društvo zastupa pojedinačno i samostalno.

Isto tako, uvidom u sudski registar Trgovačkog suda u Dubrovniku, Povjerenstvo je utvrdilo da je pod brojem MBS: 060341443 upisano trgovačko društvo Usluge Mljet d.o.o. čiji je osnivač Općina Mljet, a kao osoba ovlaštena za zastupanje upisan je također Dragan Medan, koji Odlukom društva od 03. lipnja 2020.g. sa početkom mandata od 16. lipnja 2020.g. društvo zastupa samostalno i pojedinačno.

Slijedom navedenog, Dragan Medan povodom obnašanja navedenih dužnosti dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je odlukom općinskog načelnika Općine Mljet u funkciji Skupštine trgovačkog društva Komunalno Mljet d.o.o. dana 14. kolovoza 2018.g. imenovan za člana Uprave - direktora trgovačkog društva Komunalno Mljet d.o.o. na mandatno razdoblje od 4 godine, do 15. kolovoza 2022.g. Nadalje, obveznik navodi da je također odlukom općinskog načelnika Općine Mljet u funkciji Skupštine društva imenovan članom Uprave - direktorom trgovačkog društva Usluge Mljet d.o.o. na rok od 6 mjeseci, do 16. lipnja 2022.g. Obveznik navodi da je zaposlenik trgovačkog društva Komunalno Mljet d.o.o. te da prima naknadu za obavljanje poslova direktora, dok u trgovačkom društvu Usluge Mljet d.o.o. funkciju direktora obavlja volonterski bez naknade. Obveznik stoga traži mišljenje Povjerenstva o obnašanju funkcije direktora u dva trgovačka društva, a kako bi izbjegao situaciju sukoba interesa.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Člankom 17. stavkom 1. propisano je za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Sukladno navedenim odredbama ZSSI-a, obveznik Dragan Medan koji obnaša dužnost člana Uprave-direktora trgovačkog društva Komunalno Mljet d.o.o. ne može istovremeno obnašati i dužnost člana Uprave-direktora trgovačkog društva Usluge Mljet d.o.o.

Povjerenstvo pritom ističe kako su obveznici u pravilu dužni u što kraćem roku opredijeliti se za obnašanje jedne od dužnosti te o navedenom obavijestiti Povjerenstvo, međutim, u konkretnom slučaju obvezniku dužnost člana Uprave-direktora trgovačkog društva Usluge Mljet d.o.o. prestaje s danom 16. lipnja 2022.g., te će stoga Povjerenstvo smatrati, ukoliko se isti neće ponovno kandidirati za člana Uprave navedenog trgovačkog društva, kako je istekom tog mandata prestao obnašati dvije javne dužnosti, odnosno da isti vezano uz navedeno nije u povredi članka 17. stavka 1. i 18. stavka 1. ZSSI-a.

Povjerenstvo napominje obvezniku kako je Povjerenstvu dužan dostaviti dokaz o prestanku svoga mandata u trgovačkom društvu Usluge Mljet d.o.o.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Dragan Medan, elektronička dostava
2. Objava na internetskoj stranici Povjerenstva
3. Pismohrana